नीरव मोदी पर कसता शिकंजा: प्रत्यर्पण पर सुनवाई कल, आज रात रवाना होगी ED और CBI की टीम  
नीरव मोदी पर कल लंदन कोर्ट में सुनवाई
आज CBI और ED के अधिकारी रवाना होंगे ब्रिटेन
29 मार्च को लंदन स्थित कोर्ट में प्रत्यर्पण पर होगी सुनवाई
पीएनबी घोटाले के मुख्य आरोपी और भगोड़े हीरा कारोबारी नीरव मोदी के भारत प्रत्यर्पण पर 29 मार्च को लंदन के कोर्ट में सुनवाई होगी. सुनवाई में शामिल होने के लिए भारत से सीबीआई (CBI) और ईडी (ED) की संयुक्त टीम बुधवार शाम लंदन के लिए रवाना होगी. अभी नीरव मोदी हिरासत में हैं. 29 मार्च को नीरव मोदी के वकील दूसरी बार उसकी जमानत याचिका दायर करेंगे. लंदन स्थित वेस्टमिन्स्टर मजिस्ट्रेट कोर्ट में 29 मार्च को सुनवाई की जाएगी. भारत की जांच एजेंसी ED टीम चाहती है कि मनी लॉन्ड्रिंग के मामले में नीरव मोदी का भारत में प्रत्यर्पण हो. भगोड़ा कारोबारी नीरव मोदी और उसकी कंपनी पर है करीब दो अरब डॉलर के मनी लॉन्ड्रिंग का आरोप लगा है.
लंदन स्थित कोर्ट में जज चीफ मजिस्ट्रेट एम्मा अबार्ट की अदालत में सुनवाई होगी. चीफ मजिस्ट्रेट एम्मा अबार्ट ने ही विजय माल्या के प्रत्यर्पण मामले में फैसला दिया था. हालांकि नीरव मोदी की गिरफ्तारी के बाद जज मैरी मालोन ने जमानत देने से इंकार किया था. इस मामले में नीरव मोदी ने ब्रिटेन की जईवाला एंड कंपनी नाम की लॉ फर्म से कानूनी मदद ले रहा है.